ନୀଳଗିରି ୧୩।୧୨ଃ ବାଲେଶ୍ବର ଜିଲ୍ଲା ନୀଳଗିରି ଅଞ୍ଚଳରେ ଅଖିଳ ଭାରତୀୟ କୃଷକ ସଭା ତରଫରୁ ତହସିଲ ଅଫିସ ଆଗରେ ବିକ୍ଷୋଭ ପ୍ରଦର୍ଶନ କରାଯାଇଛି । ବାତ୍ୟା ପ୍ରଭାବରେ ନୀଳଗିରି ବ୍ଲକ ସମେତ ଔପଦା ବ୍ଲକର ଧାନ ଫସଲ ବ୍ୟାପକ ପରିମାଣରେ ନଷ୍ଟ ହୋଇଛି । ଏପରିକି କଟାଯାଇଥିବା ଧାନ ଗଜାହୋଇ ନଷ୍ଟ ହୋଇଥିବା ଜଣାପଡିଛି । ସରକାରୀସ୍ତରରେ ୩୫ପ୍ରତିଶତ ଚାଷ ଜମି ନଷ୍ଟ ହୋଇଥିବା ତଦନ୍ତ ରିପୋର୍ଟ ଯାଇଥିବା ବେଳେ ବାସ୍ତବ କ୍ଷେତ୍ରରେ ଏହା ଯଥେଷ୍ଟ ଅଧିକ । ଚାଷୀଙ୍କୁ ଇନପୁଟ ସବସିଡି ଶୀଘ୍ର ପ୍ରଦାନ କରିବା, କ୍ଷତିଗ୍ରସ୍ତ ଚାଷୀଙ୍କୁ ଋଣଛାଡ଼, ଚାଷୀଙ୍କୁ ରବି ଚାଷ ପାଇଁ କୃଷି ଋଣ ଯୋଗାଇ ଦେବାକୁ ଅଖିଳ ଭାରତୀୟ କୃଷକ ସଭା ନୀଳଗିରି ତରଫରୁ ଏକ ବିକ୍ଷୋଭ ଶୋଭାଯାତ୍ରା କରାଯାଇଛି । ନୀଳଗିରି ତହସିଲ ଅଫିସ ଆଗରେ ଗଜା ଧାନ ଧରି ବିକ୍ଷୋଭ ପ୍ରଦର୍ଶନ କରି ସରକାର ଦାବିଗୁଡିକ ନମାନିଲେ ଆଗାମୀ ଦିନରେ ଚାଷୀମାନେ ରାଜରାସ୍ତାକୁ ଓହ୍ଲାଇବେ ବୋଲି ଚେତାବନୀ ଦିଆଯାଇଛି ।
